

**Rear Admiral J. V. Bainimarama, CF(Mil),OSt.J, MSD, jssc, psc**

**Prime Minister and Minister for Finance, Strategic Planning, National Development and Statistics, Public Service, Peoples Charter for Change and Progress, Information, iTaukei Affairs, Sugar Industry and Lands and Mineral Resources**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VOSA NEI PARAIMINISITA E NA KORO KO SAWANI E NA DOLA NI VALENIVULI VOU KEI NA TIKOTIKO NI QASEVULI**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Sawani Village Fri. 12th Sept., 2014**

**NAITASIRI 1000 Hours**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ni Tiko na Qasenivuli Liu;**

**Ni tiko na Komiti ni Koronivuli;**

**Ni tiko na Qasenivuli, na iTubutubu, Dauniveisusu kei kemuni na Dauniveitokoni,**

**Ni tiko na gone vuli.**

Ni Bula vinaka, ni matavinaka mai.

E ka dokai saka vei au e na noqu sureti me’u mai tiko e na mataka nikua me’u mai dolava na cakacaka ni veivakatorocaketaki sa mai qarava rawa na Matanitu e na nodatou koronivuli.

Au vakavinavinaka taumada e na veikidavaki vakavanua ka mai vakayacori tiko vei au e na mataka nikua. E ka talei na mataka nikua na nodra bulabula vinaka ka ra mata mamarau noda gone.

Au tukuna vei iratou e dua na matailawalawa mai Tacirua e na bogi ni gauna au dau rarawataka kina edua na ka, e qai dau vakayalia ga noqu rarawa niu raici ira na noda itabagone.

Na nodra mata mamarau e dau vakauqeta na yaloqu ka dau uqeti au me’u tomana tikoga na itavi au qarava tiko.  Na itavi me rawa ni vukei ira mera rawata ka vakadinadinataka na nodra dui tatadra ka rawata nodra yalayala baleti ira na isausau vou kei Viti ni mataka.

Au vinakata meu vakaraitaka vei kemuni ni se bera ni se dua na gauna taleitaki e Viti me vaka na siga nikua.

Ni sa mai tauca tale tikoga nikua na vua ni cakacaka ni noqu Matanitu oya e na kena sega ni saumi na i curucuru e na primary vakakina e na secondary.

Kevaka au na winitaka na veidigidigi e na Vukelulu mai oqo me’u veiliutaki tale vaka Paraiminisita, au sa na vakakuria  na vuli sega ni saumi me tetevi ira yani  na lalai se muri vuli e na kindergarten.

Keitou na tekivuna talega e na Yabaki vou 2015, na kena soli wale veira kece na gone kalasi dua na medra pakete sucu 250ml, me rawa ni bulia vinaka kina na yagodra ka vakabibi na kena vakavinakataki cake sara na bulabula ni nodra vakasama.

Au gadrevi kemuni kece na lalai oni vuli tiko e na primary mo vuli sara vakamatua, vakaukauwa ka mo ni marautaka ka vakayagataka vakavinaka na vuli soli wale.

Oqo sa dua na veivuke levu vei ira na nomuni tubutubu ka ni sa na vakamamadataki mai kina na qaravi ni saumi curucuru ni vuli.

Ni mai cava talega na nomuni vuli e na secondary, sa tiko talega na bolebole moni cavuikalawa yani e na vuli torocake e na univesiti.  Sa rui bibi kina moni qarauna vinaka na nomuni qaravi vuli ka moni rawa ni yacova yani na vuli torocake,  e na vuli vuniwai, vuli nasi, dauteitei, matai, idinia se dua ga na cakacaka e na rawa ni vukei kina na kena vakatoroicaketaki na noda vanua.

E na rawa ga oya kevaka oni gugumatua ka cakacaka vakaukauwa e na nomuni vuli lesoni, ni sa i koya talega koya e na rawati kina na sikolasivi se loni ni vuli torocake.

Oqo e sa qai matai ni gauna e na tukutuku kei Viti me bau vakarawarawataki kina na vuli ka sega ni vakacolati kina vei ira na itubutubu na saumi curucuru.

E sa rawarawa talega vei kemuni na kune cakacaka e na gauna sa cava kina na nomuni vuli baleta na kena sa vakatubura na Matanitu na bula vakailavo ni noda vanua.

Au dau tukuna vakawasoma ni ituvaki vakailavo ni Matanitu e vaka tiko e dua na keke levu.

Na kena levu ga ni keke eda bulia rawa oya e sa na levu talega kina na ka eda veiwaseyaka, ka vakakina na i yau vakailavo me vukea na noda bula e na veisiga.

Na noqu Matanitu e sa vakatubura cake talega na tagede ni bula vakailavo kina 4.6 na pasede e na yabaki 2013 ka sa tiko talega na vakanuinui me tauvatavata na neitou rawaka e na yabaki oqo.

E na gauna e sa na tubu tiko kina vakavinaka na tuvaki vakailavo ni noda Matanitu e na levu talega na vakaduri bisinisi.

Oqo e na kauta mai na vakalevutaki ni cakacaka, vakalevutaki na soqoni ni vakacavacava ka vinaka kina na bula vakailavo ni Matanitu.

Ni levu nai lavo ni Matanitu e sa na vukea vakalevu na kena vakatoroicaketaki na bula raraba ni lewenivanua e Viti, me vaka na tara ni gaunisala vovou, vakavinakataki na veiqaravi e valenibula, veiqaravi e na vuli, veivakalivalivataki kei na vuqa tale.

Oqo e dua vei ira na cavuisausau ni noqu Matanitu e na kena qaravi vakavinaka ka vakamatau na bula ni tamata yadua e na noda vanua, me rawa kina ni ra qaravi kemuni vinaka kina na nomuni itubutubu.

Na noqu Matanitu e sega walega ni qaravi kemuni na lewenivanua kecekece e na noda vanua, keitou tara cake na tagede ni nomuni bula moni bula vinaka.

E ka bibi kina vei kemuni na lewenivanua kece e Viti moni digitaki au e na veidigidigi levu e na macawa mai oqo.

Kevaka ni digitaka e dua tale ka sega ni kila vinaka na kena buli vinaka na keke, e na lailai na kemuni wasewase, sega talega ni veirauti ka yaco kina na vakaloloma.

Na noqu Matanitu e kila vinaka na kena walewale ni buli keke levu.  Oqo era sega ni kila na kena vo ni daunipolitiki.

Sa noqu kerekere kina vei kemuni kece na lewenivanua e Viti moni digitaki au, ka me da vakuria tiko na bula vinaka e na noda vanua, vakakina na kena vakalevutaki na vei siga vinaka.

E dau veivakacudrui vei au me’u rogoca na nodra ile o ira na itoniveisaqa e na veidigidigi e na nodra dau kaya na vosa lasu.

Oqo e na nodra dau kaya e na vosa ni veivakarerei ni noda itutu na iTaukei e sa sega ni taqomaki vakavinaka, ka sa dodonu me da kauti iratou laivi na matalawalawa nei Bainimarama me rawa kina ni kau lesu mai na noda itutu.

Me’u tukuna sara vakavinaka vei kemuni. Oi au talega na iTaukei. Na cava na vuna me’u vakalaiva kina na nodra vakarerei na noqu kawa tamata.

Au vakabauta ni okeda na iTaukei e sa bera ni dua na gauna me kaukauwa kina me vaka edai. Io, na taro e tiko se cava na vuna eda rere tiko kina? Oqo e dua na lasu levu.

Au vinakata meu tukuna talega vei kemuni ni sega ni dua na dina ni veitalanoa kece oqo era kauta wavoki tiko eso na matalawalawa eda sa kilai ira vinaka.

Na dina oqo ni okeda na iTaukei eda taukena e 91 na pasede na qele e na noda Viti. E levu cake oqo e na gauna au mai veiqaravi tiko kina vaka Paraiminisita, baleta ni’u a kauta laivi eso na lawa era  vakayagataka o ira eso me  rawa kina ni ra volitaka e so na noda qele.

Na noda taukena na Qele e taqomaki vakavinaka e na loma ni Yavu ni Vakavulewa kei Viti. E na sega ni rawa me kau laivi mai vei keda na noda qele.

Na noqu Matanitu e sa biuta tiko vakatikitiki e $10 na milioni me baleta na nomuni vukei na itaukei ni qele e na kena vakayagataki vinaka na qele me vurevure ni lavo vei kemuni ka me rawa kina ni taraicake na nomuni bula e na veisiga.

Na Yavu ni Vakavulewa e taqomaka vakavinaka talega na nomuni vakabauta Vakarisito. E sega ni kau laivi kina na qaravi lotu Vakarisito me vaka eso era kaya tiko.

Na keda iwiliwili na iTaukei e levu duadua mai vei ira tale na wekada duikaikai e na noda vanua.

E laurai talega ni levu sara tiko na gone iTaukei era sucu tiko e valenibula. Na kena vakavinakataki tiko na veiqaravi ni Vale ni Bula e na noda vanua na vukea vakalevu na nodra vakasucumi o ira na gone ka vakakina na nodra qaravi vakavuniwai.

E dei tu na noda vosa ka sa vulica talega na veikawa tamata na noda vosa e na primary.

Na noda itovo vakaviti e kilai tani ka rokovi talega e vuravura. Na taro meda taroga se cava meda na rerevaka. E sega ni dua na ka meda rerevaka. Ni kua sara ni vakabauti ira na lasutaki kemuni tiko oqori.

Era cakava tiko na ka me baleti ira ga. E ra tarabutaki kemuni moni digitaki ira kina. Ni kua ni vakabauti ira baleta e sega ni dua na ka vinaka era kauta mai vei kemuni.

Na noqu matanitu e na kauta mai vei kemuni na nuinui vou e na gauna keitou sa na digitaki kina e na veidigidigi. Me na rawa kina ni tomani tikoga na veivakatorocaketaki vinaka keitou sa tekivuna rawa.

Veikemuni na itabagone, yalewa kei na tagane, ni nanuma tiko ni o kemuni o ni wili tiko vaka e dua na timi. Timi Viti. E tiko kece na nomuni itavi na lewe ni timi, ka moni cakacaka vata me rawa kina ni koni sikoa, ka winitaka nomuni qito.

Ni veilomani, ni veiqarauni, veiraici talega vakavinaka. Ni qarauni ira na malumalumu ka moni vukei ira mera toso iliu.

Ni lomana na nomuni matanitu ka moni veiyaloni ka cakacaka vata me rawa kina ni dua na matanitu kaukauwa ka vinaka.

Ni cakacaka vakaukauwa e na nomuni valenivuli, qito vakaukauwa ka me rawa ni vakavatukana kina na nomuni tatadra.

Oqo na gauna vinaka duadua ni noda lewenivanua ko Viti.

Ka sa kani marau veiau me’u dolava na nomuni valenivuli vou vata kei na na vale ni qase ni vuli.

Vinaka vakalevu.

\_\_\_\_\_\_\_\_\_\_\_\_\_\_\_\_\_\_\_